**Calendarul Evaluării Naţionale (EN VIII) în anul școlar 2018 - 2019 și informații despre organizarea admiterii în învățământul liceal de stat**

**Data publicării:**

**31 Aug 2018**

Ministerul Educației Naționale a aprobat **calendarul de desfăşurare a Evaluării Naţionale** pentru absolvenții clasei a VIII-a (EN VIII) în anul şcolar 2018-2019.

Astfel:

* prima probă scrisă din cadrul EN VIII (**limba şi literatura română**) va avea loc în data de **18 iunie 2019**.
* Următoarea probă scrisă (**matematică**) se va desfășura în data de **20 iunie**,
* iar ultima (**limba şi literatura maternă** -pentru elevii care au studiat această disciplină) este programată în data de **21 iunie**.

**Afişarea primelor rezultate** este prevăzută pentru data de **25 iunie (până la ora 12:00)**, procedură urmată de înregistrarea contestațiilor, în intervalul orar **14:00 - 20:00.**

**Examenul se va încheia sâmbătă, 29 iunie, cu afișarea rezultatelor finale**.

Precizăm că **înscrierea absolvenților clasei a VIII-a** în vederea participării la Evaluarea Naţională **se face în perioada 3 - 7 iunie 2019.** Conform [ordinului de ministru privind structura anului școlar 2018 - 2019](https://www.edu.ro/ordinul-ministrului-educa%C8%9Biei-na%C8%9Bionale-nr-322019022017-privind-structura-anului-%C8%99colar-2018-2019), **cursurile pentru clasa a VIII-a se vor încheia vineri,**

**7 iunie 2019.**

Ulterior afișării rezultatelor, în perioada 3 - 7 iulie, absolvenţii clasei a VIII-a și părinţii acestora, asistaţi de diriginţii claselor a VIII-a, vor completa opţiunile din fişele de înscriere pentru admiterea la liceu. Vor parcurge aceeași procedură și absolvenţii clasei a VIII-a care doresc să fie admiși în licee din alt judeţ.

Verificarea de către părinţi şi candidaţi a fişelor, corectarea greşelilor în baza de date computerizată şi listarea fişelor corectate din calculator sunt prevăzute în intervalul

4  - 8 iulie.

**Repartizarea computerizată în învăţământul liceal de stat a absolvenţilor clasei a VIII-a este programată vineri, 12 iulie 2019.**

Media de admitere, pe baza căreia se realizează înscrierea în clasa a IX-a de liceu a absolvenților învățământului gimnazial, se calculează ca medie ponderată între **media generală la evaluarea naţională susţinută de absolvenţii clasei a VIII-a, care are o pondere de 80%, şi media generală de absolvire a claselor a V-a - a VIII-a, care are o pondere de 20% în calculul mediei de admitere**.